Í 1981 varð settur á stovn ein grunnur, nevndur Johanna TG 326, sum hevði til endamáls at bjarga sluppina Johannu TG 326 og seta hana í upprunastand, soleiðis at hon kundi verða eitt minni um ta farnu slupptíðina, sum hevði so stóran týdning fyri Føroyar. Í 1981 keypti grunnurin Johanna TG 326 sluppina Johannu frá A/S J. Dahl fyri 1 kr. Umvæling í 8 ár Eftir hetta varð Johanna sett upp á land og farið varð undir at seta hana í uppruna stand. Nógv fólk tóku lut í hesum arbeiði, sum tað fyrstu tíðina varð gjørt sjálvboðið- og grunnurin Johanna TG 326 fekk stuðul úr øllum landinum. Hetta arbeiði tók 8 ár. Sigast kann tí um Johannu, at hon í dag er sum eitt nýtt skip, men í gomlum líki. Enn eru tó nógvir plankar og trænaglar í Johannu frá teirri tíðini, tá hon varð bygd á skipasmiðjuni hjá James Collins Hoad í Rye Sussex í Onglandi, fyri meiri enn 120 árum síðani. Og tað hevur eydnast at varðveita Johannu í hennara upprunaliga, vakra skapi. Nevndin í Felagnum Johanna TG 326 Gudmund Jacobsen, formaður